นายกรัฐมนตรี เปิดตัวรถโดยสารปรับอากาศ NGV ใหม่ 489 คัน เป็นอีกหนึ่งของขวัญให้ประชาชน
นายกรัฐมนตรี เปิดตัวรถโดยสารปรับอากาศ NGV ใหม่ 489 คัน เป็นอีกหนึ่งของขวัญให้ประชาชน ย้ำรัฐบาลมุ่งพัฒนาระบบขนส่งมวลชนทั้งระบบ ให้ประชาชนได้รับบริการที่ดี

พลเอก ประยุทธ์ จันทร์โอชา นายกรัฐมนตรี เป็นประธานพิธีเปิดตัวรถโดยสารปรับอากาศใช้เชื้อเพลิงก๊าชธรรมชาติ (NGV) ใหม่ 489 คัน ซึ่งเป็นอีกหนึ่งที่มอบเป็นของขวัญปีใหม่ให้กับประชาชน  ณ โถงชั้น 1 หอประชุมสภากรุงเทพมหานคร ศาลาว่าการกรุงเทพมหานคร 2 เขตดินแดง  
นายกรัฐมนตรี กล่าวว่า ระบบขนส่งมวลชนเป็นสิ่งที่รัฐบาลทุกประเทศจะต้องดูแลจัดให้มีสำหรับประชาชน ซึ่งในส่วนของประเทศไทยถือว่ามีบริการที่ดีกว่าหลายประเทศ เพราะขณะนี้ถือว่ามีรถเพียงพอถึงจะไม่เป็นรถใหม่ทั้งหมดก็ตาม รถเมล์ถือเป็นระบบขนส่งมวลชนที่สะดวกและมีค่าใช้บริการถูก แต่ปัญหาหลักคือการจราจรติดขัด  โดยทุกฝ่ายจะต้องแก้ปัญหาการจราจรในภาพรวมให้ได้ ซึ่งต้องกลับไปแก้ตั้งแต่เรื่องของผังเมือง การขยายเมือง โดยประชาชนต้องช่วยกันออกแบบผังเมืองที่ดี เพื่อการมีถนนหนทางที่เพียงพอ มีการระบายน้ำที่มีประสิทธิภาพ มีระบบป้องกันไม่ให้เกิดปัญหาขึ้นในอนาคต 
ทั้งนี้การจัดซื้อรถเมล์ NGV ในระยะต่อไปให้ครบ 3,000 คัน ก็จะเป็นไปตามแผนแม่บทการพัฒนาระบบขนส่งมวลชนและระบบจราจร โดยการจัดหามาต้องตอบสนองการใช้งานได้มากที่สุด เช่น การใช้งานของผู้พิการและผู้สูงอายุ

ภายหลังกล่าวเปิดงาน นายกรัฐมนตรี ได้ชมตัวอย่างรถเมล์ NGV และปล่อยขบวนรถเมล์ NGV ใหม่ จำนวน 50 คัน เพื่อให้บริการประชาชน จากนั้นนายกรัฐมนตรีพร้อมคณะ ขึ้นรถเมล์ NGV ใหม่ คันที่ 11 สาย 168 เส้นทางสวนสยาม-อนุสาวรีย์ชัยสมรภูมิ โดยทดลองวิ่งออกจากศาลาว่าการกรุงเทพมหานคร 2 เข้าสู่ถนนวิภาวดี แยกสุทธิสารและวนกลับมาที่ศาลาว่าการกรุงเทพมหานคร 2 โดยนายกรัฐมนตรี ระบุว่ารถเมล์ใหม่นั่งสบายอยากให้ทุกคนได้ทดลองใช้บริการ